Kristian Thulesen Dahl (DF), 2010-12-15:
Det er et helt fantastisk udgangspunkt.
Så skal vi høre på, at så er man bare ligeglad.
Nej, det afgørende og drivende for os har været: Kan vi få nedbragt ventelisterne, kan vi sikre, at patienter, der ellers står på en venteliste til behandling, kommer hurtigere til behandling?
Hvis de hurtigere bliver raske, bliver helbredt, får hjælp, kan de hurtigere komme tilbage til arbejdspladsen, de kan hurtigere komme tilbage til deres familie og få det til at fungere, komme tilbage til de livsvilkår, som de nu engang har som udgangspunkt.
Så skal jeg høre på, at i forhold til at sikre, at der er et godt system og helst et offentligt system, der sikrer behandling af de her patienter, skulle jeg være ligeglad.
Så lyder det, som om jeg er ligeglad.
Det er jo vanvittigt.
Vores mål har jo været, at de offentlige sygehuse ved, at hvis ikke man behandler patienten inden for en vis tid, har patienten et andet alternativ, og det gør, at de offentlige sygehuse opper sig og behandler patienterne, gør noget for at sikre, at det er i de offentlige sygehuse, man får behandlet patienterne.
Det er jo også derfor, at vi har kunnet se et ganske gevaldigt spring fremad på de offentlige sygehuse, så man behandler langt flere patienter nu på de offentlige sygehuse, end man har gjort tidligere.
Det synes vi faktisk er godt.
Jeg er fuldstændig enig i, at der måske havde været meget større nytte i en diskussion om, om vi får nok for de kroner, vi bruger i den offentlige sektor, og derfor har det egentlig også været så utroligt at opleve, at hele retorikken omkring den offentlige sektor kører på det her med massive nedskæringer.
Derfor har vi jo være nødsaget til at bruge noget tid i dag på at få tilbagevist den myte, den påstand – når vi kan konstatere, at vi aldrig tidligere har brugt så mange penge i den offentlige sektor, når vi kan konstatere, at der aldrig tidligere har været så mange offentligt ansatte.
Så jeg synes, det er rigtig godt, hvis debatten, også med spørgerens spørgsmål her, kan blive drejet mere ind på, hvad vi så i virkeligheden får for pengene.
Mine kommentarer i forbindelse med sygehusene før bygger på, at det, at man som patient har et alternativ, hvis ikke man bliver behandlet inden for en tidsfrist, selvfølgelig får de offentlige sygehuse til at blive mere effektive.
Det har vi jo kunnet se i den praktiske verden.
Vi har kunnet se en idérigdom, i virkeligheden en innovativ udvikling på de offentlige sygehuse, hvor man har gjort alt for at behandle patienterne hurtigere for netop at behandle dem inden for ventetidsgarantien, så de ikke skulle på private sygehuse.
Derfor har det system, der har været etableret, sikret os nogle bedre offentlige sygehuse med hurtigere behandling til patienternes gavn.
Jeg er fuldstændig enig med hr. Steen Gade i, at det er noget af det allervigtigste, nemlig at sikre, at der kommer gang i beskæftigelsen i den private sektor igen.
Den debat, vi har haft her til formiddag og i hvert fald indtil nu, har jo været en debat, der mest har handlet om den offentlige sektor og den offentlige sektors størrelse, om den er stor nok.
Da nogle påstår, der er massive nedskæringer, bliver vi jo nødt til at bruge en del tid på at forklare, at det er der jo ikke.
Vi har det højeste niveau nogen sinde for den offentlige sektor, vi har flest offentligt ansatte osv.
Men det andet er helt klart meget, meget vigtigt, og det er også derfor, jeg dog har haft tid til at glæde mig over, at der i den seneste økonomiske redegørelse er en opjustering af væksten i Danmark fra 1,4 pct. til 2 pct.
Det er jo en del af det, at der kommer gang i den private sektor, at der er mere tiltro til det, og at der er flere, der tør investere.
I forhold til det, hr. Steen Gade siger om innovation, er det jo afgørende for, at også virksomhederne tør afsætte ressourcer til at udvikle sig til at forske.
Vi kan jo se, at vi i Folketinget har taget et stort medansvar for at øge de offentlige forskningsbevillinger, og det, der halter mest, er de private virksomheders andel, som jo også skal op.
Hvordan vi kan sikre, at den udvikling kommer, skal vi selvfølgelig også diskutere med virksomhederne.